George-lughawe (IATA-kode: GRJ, ICAO: FAGG) is 'n openbare lughawe in George, Suid-Afrika. Dit het voorheen bekend gestaan as die P.W. Botha Lughawe, genoem na die staatspresident wie tot sy dood naby George gewoon het. Dit is in 1977 gebou as 'n replika van die lughawe op Keetmanshoop, Namibië, maar weens sy uitbreiding en renovasie lyk dit nou heelwat anders. George-lughawe het die toekenning vir Afrika se beste lughawe in die kategorie onder twee miljoen passasiers per jaar sewe keer ingepalm, die laaste keer in 2018. Dit is ook die veiligste lughawe van Afrika en dié vasteland se eerste ene wat net met sonkrag aangedryf word. Die prys word deur die Airports Council International (ACI) toegeken. Die lughawe het 785 486 passasiers in 2017 bedien, vergelyke met die 154 000 in 2003. Op 7 Desember 2009 het 'n Embraer ERJ 135-vliegtuig van Airlink, tydens 'n geskeduleerde vlug (SA-8625), gegly in nat weerstoestande en by die einde van die aanloopbaan afgegly en op die R404-pad tot stilstand gekom.